CELEX: 62021TN0081
Language: el
Date: 2021-02-03 00:00:00
Title: Υπόθεση T-81/21: Προσφυγή-αγωγή της 3ης Φεβρουαρίου 2021 — Sistem ecologica κατά Επιτροπής

3.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 163/38
            
         
      Προσφυγή-αγωγή της 3ης Φεβρουαρίου 2021 — Sistem ecologica κατά Επιτροπής
      (Υπόθεση T-81/21)
      (2021/C 163/51)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα:«Sistem ecologica» production, trade and services d.o.o. Srbac (Srbac, Βοσνία-Ερζεγοβίνη) (εκπρόσωποι: D. Diris, D. Rjabynina και C. Kocks, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να κηρύξει παράνομη τη συμπεριφορά της OLAF, κατά το μέρος που δεν προέβη, ως προς την ίδια, στις ενέργειες που απαιτούν οι σχετικοί κανόνες, ήτοι κατά το μέρος που δεν της κοινοποίησε την απόφαση περί κινήσεως διαδικασιών ερευνών που την αφορούσαν ατομικώς, που δεν την ενημέρωσε σχετικά με διαδικασίες ερευνών στις οποίες ενδέχετο να εμπλέκεται η ίδια και δεν της παρέσχε τη δυνατότητα να εκφράσει τη γνώμη της ως προς όλα τα πραγματικά περιστατικά που την αφορούσαν προτού συναχθούν, βάσει των εν λόγω ερευνών, συμπεράσματα που την αφορούν ατομικώς·
               
            
                  —
               
               
                  να ακυρώσει την απόφαση της OLAF της 25ης Νοεμβρίου 2020 με την οποία απορρίφθηκε το αίτημα της προσφεύγουσας να της χορηγηθεί πρόσβαση στον φάκελο έρευνας·
               
            
                  —
               
               
                  να ακυρώσει την απόφαση της 25ης Νοεμβρίου 2020 με την οποία η OLAF εκτίμησε ότι οι παρατηρήσεις της προσφεύγουσας της 16ης Οκτωβρίου 2020 συνιστούν καταγγελία·
               
            
                  —
               
               
                  να ακυρώσει την απόφαση της OLAF της 27ης Νοεμβρίου 2020 με την οποία απορρίφθηκαν οι παρατηρήσεις της προσφεύγουσας της 16ης Οκτωβρίου 2020, για τις οποίες εκλήφθηκαν η OLAF θεώρησε ως καταγγελίες·
               
            
                  —
               
               
                  να ακυρώσει την απόφαση της OLAF της 8ης Δεκεμβρίου 2020 περί περατώσεως της έρευνας που την αφορούσε·
               
            
                  —
               
               
                  να ακυρώσει την απόφαση της 21ης Δεκεμβρίου 2020 με την οποία η OLAF θεώρησε ότι η καταγγελία που είχε υποβάλει η προσφεύγουσα στις 14 Δεκεμβρίου 2020 δεν αποτελεί καταγγελία·
               
            
                  —
               
               
                  να κρίνει ότι συνιστούν απαράδεκτα αποδεικτικά στοιχεία οι πληροφορίες και τα δεδομένα που την αφορούν και κάθε σχετικό αποδεικτικό στοιχείο που προωθήθηκαν στις εθνικές αρχές, μεταξύ των οποίων η έκθεση αποστολής της OLAF της 16ης Ιανουαρίου 2020, η ανακοίνωση της 9ης Ιουνίου 2020 και η τελική έκθεση της 8ης Δεκεμβρίου 2020·
               
            
                  —
               
               
                  να κηρύξει παράνομες τις διαδικασίες ερευνών οι οποίες διενεργήθηκαν στο πλαίσιο της έρευνας που κινήθηκε βάσει των προαναφερθεισών αποφάσεων·
               
            
                  —
               
               
                  να κηρύξει παράνομα τυχόν συμπεράσματα που συνήχθησαν βάσει των εν λόγω ερευνών·
               
            
                  —
               
               
                  να κηρύξει παράνομη κάθε πληροφορία που προωθήθηκε σε εθνικές αρχές, μεταξύ των οποίων η ανακοίνωση της 9ης Ιουνίου 2020 και η τελική έκθεση της 8ης Δεκεμβρίου 2020·
               
            
                  —
               
               
                  να υποχρεώσει την Επιτροπή να καταβάλει στην προσφεύγουσα το ποσό των 3 026 388,74 ευρώ ως αποζημίωση για την προσωρινώς υπολογιζόμενη ζημία την οποία υπέστη λόγω των παράνομων ενεργειών της OLAF, λόγω της μείωσης των επαγγελματικών δραστηριοτήτων και λόγω της προσβολής της φήμης της, πλέον τόκων, βάσει ετήσιου επιτοκίου ύψους 8 % από τις 15 Ιουνίου 2020 έως την πλήρη εξόφλήση·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα προβάλλει δεκατέσσερις λόγους.
      
                  1.
               
               
                  Ο πρώτος αφορά παραβίαση των αρχών της διαφάνειας και της ανεξαρτησίας της έρευνας της OLAF.
               
            
                  2.
               
               
                  Ο δεύτερος αφορά παραβίαση της αρχής της αμεροληψίας.
               
            
                  3.
               
               
                  Ο τρίτος αφορά προσβολή του δικαιώματος μη αυτοενοχοποιήσεως.
               
            
                  4.
               
               
                  Ο τέταρτος αφορά προσβολή του δικαιώματος πληροφόρησης κατά το άρθρο 7, παράγραφος 2, του κανονισμού (ΕΕ, Ευρατόμ) 883/2013 (1).
               
            
                  5.
               
               
                  Ο πέμπτος αφορά προσβολή του δικαιώματος της προσφεύγουσας να τύχει ακροάσεως πριν ληφθούν αρνητικά μέτρα σε βάρος της.
               
            
                  6.
               
               
                  Ο έκτος αφορά προσβολή του τεκμηρίου αθωότητας.
               
            
                  7.
               
               
                  Ο έβδομος αφορά παραβίαση των αρχών της εμπιστευτικότητας και της προστασίας δεδομένων, κατά το άρθρο 10 του κανονισμού (ΕΕ, Ευρατόμ) 883/2013.
               
            
                  8.
               
               
                  Ο όγδοος αφορά προβάλλεται παράβαση του άρθρου 41, παράγραφος 2, στοιχείο β', του Χάρτη των Δικαιωμάτων της Ευρωπαϊκής Ένωσης: προσβολή του δικαιώματος της προσφεύγουσας να έχει πρόσβαση στον φάκελο και παραβίαση της αρχής της χρηστής διοικήσεως.
               
            
                  9.
               
               
                  Ο ένατος αφορά παράβαση του κανονισμού (ΕΚ) 1049/2001 (2).
               
            
                  10.
               
               
                  Ο δέκατος αφορά παραβίαση της αρχής της δέουσας επιμέλειας.
               
            
                  11.
               
               
                  Ο ενδέκατος αφορά παράβαση της υποχρέωσης αιτιολογήσεως.
               
            
                  12.
               
               
                  Ο δωδέκατος αφορά προσβολή των δικαιωμάτων άμυνας της προσφεύγουσας.
               
            
                  13.
               
               
                  Ο δέκατος τρίτος αφορά την ακύρωση των αποφάσεων της OLAF.
               
            
                  14.
               
               
                  Ο δέκατος τέταρτος αφορά την εξωσυμβατική ευθύνη της OLAF για ζημία την οποία υπέστη η προσφεύγουσα.
               
            
         (1)  Κανονισμός (ΕΕ, Ευρατόμ) 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ 2013, L 248, σ. 1).
      
         (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).